**DRAFT 28.03.2018**

**ORDIN**

privind metodologia de calcul și efectuarea plății sumelor prevăzute

prin hotărâri judecătorești având ca obiect acordareade daune-interese moratorii

sub forma dobânzii legale, pentru unitățile/instituțiile de învățământ de stat, Ministerul Educației Naționale și alte unități din subordinea/coordonarea acestuia

 În conformitate cu prevederile art. 6 și art. 39 din Ordonanţa de urgenţă a Guvernului nr. 90/2017 privind unele măsuri fiscal-bugetare, modificarea şi completarea unor acte normative şi prorogarea unor termene;

 În temeiul dispoziţiilor art. 12 din Hotărârea Guvernului nr. 26/2017 privind organizarea şi funcţionarea Ministerului Educației Naționale, cu modificările şi completările ulterioare,

**MINISTRUL EDUCAȚIEI NAȚIONALE**

emite prezentul ordin:

 ART. 1

 (1) Prezentul ordin stabileşte procedura de efectuare a plăţii sumelor prevăzute prin hotărâri judecătoreşti având ca obiect acordarea de daune-interese moratorii sub forma dobânzii legale pentru plata eşalonată a sumelor prevăzute în titluri executorii prin care s-au acordat drepturi salariale personalului din unitățile/instituțiile de învățământ de stat, Ministerul Educației Naționale și alte unități din subordinea/coordonarea acestuia, devenite executorii până la 31 decembrie 2017, sau după data de 01 ianuarie 2018.

 (2) Plata sumelor prevăzute prin hotărâri judecătoreşti prevăzute la alin. (1) se va realiza eșalonat, conform prevederilor legale în vigoare.

 (3) În conformitate cu prevederile art. 6 alin. (3) din Ordonanţa de urgenţă a Guvernului nr. 90/2017 orce procedură de executare silită se suspendă de drept.

 ART. 2

 (1) Pentru hotărârile judecătorești având drept obiect acordarea de daune interese moratorii se calculează dobânda legală remuneratorie stabilită la nivelul ratei dobânzii de referință a Băncii Naționale Române, diminuată cu 20%.

 (2) Prin excepție de la prevederile alin. (1), în cazul în care în dispozitivul sentinței se menționează în mod excepțional acordarea de dobânda legală penalizatoare se va aplica rata dobânzii remuneratorii la care se adaugă 4 puncte procentuale, diminuată cu 20%

 (3) Ratele dobânzii legale remuneratorii și după caz penalizatoare pentru perioada 2012 – martie 2018 sunt prevăzute în anexa care face parte din prezentul ordin. Pentru calcul se aplică procentele prevăzute la coloana 4 pentru dobânda legală remuneratorie, respectiv după caz, coloana 6 din anexă pentru dobânda legală penalizatoare, potrivit prevederilor alin. (2).

 (4) Dobânda legală remuneratorie diminuată cu 20% sau după caz, dobânda legală penalizatoare diminuată cu 20% se aplică la valoarea sumelor cuvenite, calculate potrivit titlului executoriu, respectiv valoarea debitului principal.

 (5) Dobânda legală remuneratorie diminuată cu 20% sau după caz, dobânda legală penalizatoare diminuată cu 20% se calculează de la data la care hotărârea judecătorescă a rămas executorie, cu excepția cazului în care în dispozitivul hotărârii judecătorești se prevede o altă dată, până la data plății efective.

 (6) Formulele de calcul a sumelor datorate pentru dobânda legală sunt următoarele :

**a) Pentru dobânda legală remuneratorie**

$\sum\_{i=1}^{n}CD$ i = $\sum\_{i=1}^{n}\left(SD\*\frac{Pr}{NA}\*NZ\right)$i, în care:

CD = cuantum dobândă legală remuneratorie;

SD = suma datorată (valoarea netă a sumei cuvenite);

Pr = procentul de dobândă aplicabil perioadei de calcul, care reprezintă dobânda legală remuneratorie diminuată cu 20%;

NA = numărul de zile calendaristice ale anului calendaristic;

NZ = numărul de zile până la schimbarea procentului dobânzii de referință.

i = perioada pentru care se calculează dobânda legală remuneratorie

Procentele de dobândă legală remuneratorie prevăzute în anexă (coloana 4), se aplică pentru fiecare perioadă, proporțional cu numărul de zile, raportat la numărul de zile dintr-un an calendaristic

**b) pentru dobânda legală penalizatoare:**

$\sum\_{i=1}^{n}CD$ i = $\sum\_{i=1}^{n}\left(SD\*\frac{Pp}{NA}\*NZ\right)$i, în care:

CD = cuantum dobândă legală remuneratorie;

SD = suma datorată (valoarea netă a sumei cuvenite);

Pp = procentul de dobândă aplicabil perioadei de calcul, care reprezintă dobânda legală penalizatoare diminuată cu 20%;

NA = numărul de zile calendaristice ale anului calendaristic;

NZ = numărul de zile până la schimbarea procentului dobânzii de referință.

i = perioada pentru care se calculează dobânda legală remuneratorie

Procentele de dobândă legală remuneratorie prevăzute în anexă (coloana 6), se aplică pentru fiecare perioadă, proporțional cu numărul de zile, raportat la numărul de zile dintr-un an calendaristic

 ART. 3

 (1) Plata sumelor datorate în temeiul titlurilor executorii prevăzute la art. 1 se efectuează de unitatea/instituția la care a fost angajat salariatul în perioada pentru care s-au acordat diferențele salariale conform hotărâri judecătorești, pe bază de state nominale, altele decât cele pentru plata salariilor.

 (2) Ordonatorii de credite vor efectua calculul dobânzilor legale potrivit prevederilor prezentului ordin, pentru sumele totale datorate, indiferent de plățile efectuate până la data intrării în vigoare a prezentului ordin. Sumele plătite vor fi scăzute din sumele totale datorate iar eșalonarea se va aplica la suma rămasă de plătit, conform prevederilor legale în vigoare.

 (3) Sumele prevăzute la alin. (1) vor fi plătite în conturile indicate de beneficiari.

 ART. 4

 (1) Ordonatorii de credite răspund de corectitudinea privind calculul dobânzilor legale remuneratorii și au obligația de a angaja şi de a utiliza creditele bugetare necesare aplicării prezentului ordin numai în limita prevederilor şi destinaţiilor aprobate, cu respectarea dispoziţiilor Legii nr. 500/2002 privind finanţele publice, cu modificările şi completările ulterioare.

 (2) Potrivit clasificației economice a cheltuielilor bugetare dobânzile legale se vor încadra la titlul ”Alte cheltuieli”, cod 59, articolul ”Despăgubiri civile”, cod 59.17.

 (3) Pentru sumele cuvenite privind dobânda legală se datorează numai impozitul pe venit, care se reține și se calculează la data efectuării plății și se plătește până la data de 25 a lunii următoare celei în care au fost plătite aceste sume.

 ART. 5

 Prezentul ordin intră în vigoare la data publicării în Monitorul Oficial al României, Partea I.

 Ministrul educației naționale,

 Valentin Popa

 Bucureşti.

 Nr. \_\_\_\_\_\_\_\_\_ / \_\_\_\_\_\_\_\_\_\_\_\_\_\_

**Anexa**

Dobânda legală remuneratorie pentru perioada 02.01.2012 – 06.03.2018

|  |  |  |  |  |  |
| --- | --- | --- | --- | --- | --- |
| **Perioada** | **Fracție** | **Dobanda de referinta BNR**sau **Dobanda legală remuneratorie** | **Dobânda legală remuneratorie diminuată cu 20%** | **Dobânda legală remuneratorie +4 p.p. (dobânda legală penalizatoare)** | **Dobânda legală penalizatoare diminuată cu 20%** |
| **1** | **2** | **3** | **4** | **5** | **6** |
| 02.01.2012 – 05.01.2012 | 4 zile din 366 | 6.00% | 4,80% | 10% | 8,00% |
| 06.01.2012 – 02.02.2012 | 28 zile din 366 | 5.75% | 4,60% | 9,75% | 7,80% |
| 03.02.2012 – 29.03.2012 | 56 zile din 366 | 5.50% | 4,40% | 9,50% | 7,60% |
| 30.03.2012 – 31.12.2012 | 277 zile din 366 | 5.25% | 4,20% | 9,25% | 7,40% |
| 01.01.2013 – 01.07.2013 | 182 zile din 365 | 5.25% | 4,20% | 9,25% | 7,40% |
| 02.07.2013 – 05.08.2013 | 35 zile din 365 | 5.00% | 4,00% | 9,00% | 7,20% |
| 06.08.2013 – 30.09.2013 | 56 zile din 365 | 4.50% | 3,60% | 8,50% | 6,80% |
| 01.10.2013 – 05.11.2013 | 36 zile din 365 | 4.25% | 3,40% | 8,25% | 6,60% |
| 06.11.2013 – 08.01.2014 | 64 zile din 365 | 4.00% | 3,20% | 8,00% | 6,40% |
| 09.01.2014 – 04.02.2014 | 27 zile din 365 | 3.75% | 3,00% | 7,75% | 6,20% |
| 05.02.2014 – 04.08.2014 | 181 zile din 365 | 3.50% | 2,80% | 7,50% | 6,00% |
| 05.08.2014 – 30.09.2014 | 57 zile din 365 | 3.25% | 2,60% | 7,25% | 5,80% |
| 01.10.2014 – 04.11.2014 | 35 zile din 365 | 3.00% | 2,40% | 7,00% | 5,60% |
| 05.11.2014 – 07.01.2015 | 64 zile din 365 | 2.75% | 2,20% | 6,75% | 5,40% |
| 08.01.2015 – 04.02.2015 | 28 zile din 365 | 2.50% | 2,00% | 6,50% | 5,20% |
| 05.02.2015 – 31.03.2015 | 55 zile din 365 | 2.25% | 1,80% | 6,25% | 5,00% |
| 01.04.2015 – 06.052015 | 36 zile din 365 | 2.00% | 1,60% | 6,00% | 4,80% |
| 07.05.2015 – 31.12.2015 | 239 zile din 365 | 1.75% | 1,40% | 5,75% | 4,60% |
| 01.01.2016 – 31.12.2016 | 366 zile din 366 | 1.75% | 1,40% | 5,75% | 4,60% |
| 01.01.2017 – 31.12.2017 | 365 zile din 365 | 1.75% | 1,40% | 5,75% | 4,60% |
| 01.01.2018 – 08.01.2018 | 8 zile din 365 | 1.75% | 1,40% | 5,75% | 4,60% |
| 09.01.2018 – 07.02.2018 | 30 zile din 365 | 2.00% | 1,60% | 6,00% | 4,80% |
| 08.02.2018 – 06.03.2018 | 27 zile din 365 | 2.25% | 1,80% | 6,25% | 5,00% |